重題陳漢卿貧亦好齋
作者：許及之
朝代：宋

paragraphs: 古人重安貧，未若貧而樂。
豈不愛膏粱，顧乃嗜藜藿。
我聞首陽餓，榮名千駟怍。
况乃陋巷子，簞瓢殊不惡。
刀頭得幾何，蝸角戰方虐。
以茲悟生理，貧中始澹泊。
陳侯清時英，廊廟宜著脚。
圭竇勢豈容，貧齋意聊託。
蒼生方饑渴，未可云盤礴。
且來祿萬鍾，脫粟躬自薄。